Wysheid is om te weeg | Netwerk24
Deur Stephan Joubert 11 September 2018 00:00
Prediker 7:5 sê dit is beter om te luister na die teregwysings van ’n wyse persoon as na ’n dwaas se komplimente.
Ons almal benodig ’n eerlike vriend of twee wat padlangs met ons praat as ons droogmaak. En wat reguit sal sê wanneer ’n koersverandering in ons lewe nodig is.
Hoe ons sulke eerlike gesprekke hanteer, sê alles oor onsself en ons innerlike karakter. Spreuke 9:8 leer immers dat dwase sulke teregwysings nie kan uitstaan nie, maar dat wyse mense diegene liefhet wat hulle vermaan.
Nie alle eerlike menings is wyse raad nie. Nie alle kritiek is opbouend nie. Om op die Here se pad van wysheid te leef, moet ons leer om kritiek te weeg en nie te tel nie. Die insigte en eerlikheid van mense wat die Here se pad met wysheid bewandel, is wat ons nodig het, nie dwase se vleiende woorde of afbrekende geraas nie.
Meer oor: Sielsgoed | Stemme